STUDENTSKI ZBOR
SVEUČILIŠTA U ZAGREBU

STATUT

(Pročišćeni tekst sa usvojenim izmjenama i dopunama 
na sjednici Skupštine održanoj 21. ožujka 2003. godine)

Zagreb, 2003.
Na temelju članka 5. Zakona o Studentskom zboru (Narodne novine br. 139/97), Skupština  Studentskog zbora Sveučilišta u Zagrebu na svojoj 2. redovnoj sjednici održanoj u Zagrebu 21. ožujka 2003. donosi ovaj

STATUT 
STUDENTSKOG ZBORA SVEUČILIŠTA U  ZAGREBU

I.  OPĆE ODREDBE

Članak 1.
 Temeljni akt Studentskog zbora Sveučilišta u Zagrebu je Statut.

Članak 2.
Statut donosi Skupština Studentskog zbora dvotrećinskom većinom svih članova na prijedlog Predsjedništva.

Članak 3.
Statutom se pobliže određuju temeljne odredbe i ustrojstvo Studentskog zbora, način odlučivanja njegovih tijela, te druga pitanja od značenja za rad Studentskog zbora u skladu sa Zakonom o Studentskom zboru.

Članak 4.
Naziv studentskog zbora je Studentski zbor Sveučilišta u Zagrebu.

Članak 5.
Sjedište Studentskog zbora je u Zagrebu, Savska cesta 25.

Članak 6.
Studentski zbor je pravna osoba.

 Članak 7.
Studentski zbor ima svoj žig i pečat.

Članak 8.
Pečat Studentskog zbora Sveučilišta u Zagrebu pravokutnog je oblika. Karakteriziraju ga četiri kvadrata plave boje i natpis "STUDENTSKI ZBOR SVEUČILIŠTA U ZAGREBU". Godina osnutka Studentskog zbora Sveučilišta u Zagrebu 1997. Dimenzije pečata jesu 30 puta 23 milimetra. Pečat je plave boje.

Članak 9.
Žig Studentskog zbora sukladan je pečatu.

Članak 10.
U okviru svojih temeljnih djelatnosti tijela Studentskog zbora imaju se pravo služiti nazivom i grbom te ih u cijelosti ili  djelomično unositi u svoja obilježja.

Članak 11.
Temeljne zadaće Studentskog zbora Sveučilišta u Zagrebu jesu sudjelovanje studenata u tijelima uprave visokih učilišta, odnosno sveučilišnih ustanova te briga o:
-	ustroju i provedbi studentskih programa na području naobrazbe, kulture, športa, tehničke kulture i drugih područja od interesa za studente,
-	ustroju i provedbi programa koji utječu na socijalno-ekonomski položaj studenata,
-	imenovanju predstavnika studenata u tijela međunarodnih studentskih organizacija u kojima sudjeluju predstavnici studenata kojih je članica Republika Hrvatska,
-	davanje prijedloga o praćenju i poboljšanju položaja studenata (ekonomskog i socijalnog)
-	davanje poticaja za donošenje ili promjene propisa od interesa za studente,
-	drugim zakonom ili statutom određenim zadaćama.

Članak 12.
Studentski zbor Sveučilišta ima podružnice na fakultetima i umjetničkim akademijama. Podružnicu Studentskog zbora  na fakultetu, umjetničkoj akademiji, sveučilišnom odjelu i visokoj školi u sastavu Sveučilišta čine svi studenti upisani na dodiplomske studije koje ustrojava i vodi Sveučilište u Zagrebu. 

Članak 13.
Studentski zbor  je nepolitička, nestranačka, nevladina i neprofitabilna organizacija koja poštuje načelo o nedopustivosti diskriminacije zbog rase, spola, jezika, vjere, političkog ili drugog uvjerenja, nacionalnog ili socijalnog podrijetla, imovine, rođenja, naobrazbe i društvenog položaja.

Članak 14. 
Djelatnost Studentskog zbora mora biti usmjerena prema punom razvitku ljudske osobnosti, učvršćenju poštivanja ljudskih prava i temeljnih sloboda u skladu sa Ustavom Republike Hrvatske.

II.  TIJELA STUDENTSKOG ZBORA

Članak 15.
Tijela Studentskog zbora čine:  Skupština, Predsjedništvo, Predsjednik Predsjedništva (u daljnjem tekstu Predsjednik ), Predsjednik Skupštine i odbori.

1. Skupština Studentskog zbora

Članak 16.
Skupštinu Studentskog zbora čine svi predsjednici podružnica u sastavu Studentskog zbora Sveučilišta u Zagrebu. 

Članak 17.
 Skupština:
a) bira i razrješuje članove Predsjedništva po grupacijama, definiranim Statutom      Sveučilišta
	b) donosi Statut dvotrećinskom većinom svih  članova
	c) donosi opće akte 
 	d) imenuje stručna tijela Studentskog zbora
e) predlaže pristupnike Upravnom vijeću Sveučilišta za imenovanje predstavnika  
    studenata u upravna vijeća sveučilišnih ustanova.
 	f) bira i razrješuje Predsjednika  Skupštine                                                                                       
            g) donosi proračun
            h) odlučuje o dodjeli nagrada Studentskog zbora
            i) raspisuje referendum za članove Studentskog zbora
j) donosi odluke o izvješću o radu i poslovanju Studenskog zbora

Članak 18.
Skupština Studentskog zbora obavlja svoje poslove na sjednicama koje saziva Predsjednik Skupštine Studentskog zbora najmanje jednom u dva mjeseca.

Članak 19.
Dnevni red sjednice  predlaže  Predsjednik Skupštine, a utvrđuje Skupština.

Članak 20.
O sjednici Skupštine vodi se zapisnik.

Članak 21.
Skupština donosi odluke  natpolovičnom većinom glasova nazočnih članova izuzevši slučajeve kad Zakon ili Statut odredi drukčije.
                                     
Članak 22.
Predsjednik Skupštine:
a)	predstavlja Skupštinu Studentskog zbora Sveučilišta u Zagrebu
b)	saziva sjednicu Skupštine
c)	vodi sjednicu
d)	imenuje skupštinsko povjerenstvo po potrebi
e)	predlaže poslovnik  Skupštine
f)	predlaže raspuštanje Skupštine Studentskog zbora

2. Predsjedništvo Studentskog zbora

Članak 23.
Predsjedništvo Studentskog zbora čine predsjednici grupacija (učilišta) koje bira Skupština Studentskog zbora.

Članak 24.
Članovi Predsjedništva su ujedno i članovi Senata Sveučilišta u Zagrebu.

Članak 25.
Predsjedništvo Studentskog zbora:
a)	bira i razrješuje Predsjednika Predsjedništva i njegova zamjenika
	b)   predlaže opće akte
	c)   podnosi Skupštini izvješće o radu i poslovanju Studentskog zbora         
d)  daje mišljenje o financiranju studentskih udruga koje djeluju na području   
      Sveučilišta u Zagrebu 
	e)   predlaže proračun 
 	
 Članak 26.
Predsjedništvo donosi odluke  natpolovičnom većinom glasova nazočnih članova izuzevši slučajeve kad Zakon ili Statut odredi drukčije.

Članak 27.
Predsjedništvo Studentskog zbora obavlja poslove iz svog djelokruga .

Članak 28.    
Sjednice saziva Predsjednik i predsjedava im, a u slučaju spriječenosti zamjenjuje ga zamjenik predsjednika.

Članak 29.
Dnevni red sjednice utvrđuje Predsjedništvo, a predlaže Predsjednik.

Članak 30.
Rad Predsjedništva i način odnošenja odluka može se pobliže urediti poslovnikom u skladu sa Statutom.

Članak 31.
O sjednici Predsjedništva vodi se zapisnik.

Članak 32.
Predsjednik:
                      a) zastupa i predstavlja Studentski zbor
                      b) predsjedava Predsjedništvom 
                      c) predlaže Predsjedništvu program rada i razvoja Studentskog zbora  
                      d) predlaže Predsjedništvu opće akte u skladu sa Statutom 
                      e) saziva sjednice Predsjedništva  po potrebi                  
                      f) obavlja i druge poslove utvrđene zakonom i ovim Statutom.
	          g) je član predsjedništva Hrvatskih studentskih zborova

Članak 33.
Predsjednik Studentskog zbora je odgovoran Predsjedništvu  i Skupštini.

Članak 34.
Predsjednika i njegova zamjenika biraju i razrješuju članovi Predsjedništva tajnim glasovanjem. Izabrani su oni studenti koji dobiju najveći broj glasova. 

Članak 35.
U slučaju spriječenosti ili odsutnosti Predsjednika zamjenjuje zamjenik.

3. Odbori
                                                                                                                                                                                   
Članak 36.    
Odbori su radna tijela Studentskog zbora.          

Članak 37.
U Studentskom zboru Predsjedništvo može ustrojiti i imenovati:
	a) Odbor za  studentski standard
	b) Odbor za nastavu i znanost
            c) Odbor za financije i proračun
	d) Odbor za statut i poslovnik
	e) Odbor za odnose s javnošću
	f) Odbor za međunarodnu suradnju i dijasporu 
	g) Odbor za kulturu 
	h) Odbor za šport 
	i)  ostale odbore

Članak 38.
Odbori se ustrojavaju prema potrebi.

Članak 39.
Odbori nemaju pravo zastupati Studentski zbor.

Članak 40.
Odbori broje najmanje dva člana i predsjednika .

Članak 41.
Predsjednike i članove odbora razrješuje i bira Predsjedništvo na mandat ne duži od mandata članova Predsjedništva. 

Članak 42.
Odbori pomažu Predsjedništvu u ispunjavanju programa Studentskog zbora u skladu s područjima djelovanja. Djelokrug poslova odbora određuje se odlukom o ustrojstvu.

Članak 43.
Predsjednik i članovi odbora biraju se iz redova članova Studentskog zbora. 

Članak 44.
Odbori su odgovorni za svoj rad  Predsjedništvu.

III. PODRUŽNICE STUDENTSKOG ZBORA      

Članak 45.
Podružnice Studentskog zbora na fakultetu čine svi studenti upisani na dodiplomske studije koje izvodi i ustrojava to visoko učilište.

Članak 46.
Podružnica Studentskog zbora na fakultetu neposredno bira studentske predstavnike u Fakultetsko vijeće.

Članak 47.
Broj studentskih predstavnika i njihovih zamjenika, koji se biraju u fakultetsko vijeće, utvrđuje se da svaka godina studija bira po jednog predstavnika i zamjenika. Ukoliko visoko učilište ustrojava i izvodi više studija, način izbora predstavnika svake godine studija, utvrđuje se statutom ili općim  aktom  visokog učilišta.

Članak 48.
Podružnica Studentskog zbora na fakultetu bira neposredno studentske predstavnike i u druga tijela  propisana statutom ili općim aktom visokog učilišta.

Članak 49.
Mandat studentskog predstavnika, odnosno njegovog zamjenika u fakultetskom vijeću traje dvije godine.

Članak 50.
Ako izabranom studentskom predstavniku prestane mandat prije isteka vremena na koje je izabran, zamjenik preuzima njegovu dužnost bez posebnog izbora.

Članak 51. 
Predsjedništvo podružnice čine izabrani studentski predstavnici u Fakultetsko vijeće i njihovi zamjenici.

Članak 52.	 
Predsjedništvo podružnice Studentskog zbora:
	a) bira predsjednika i zamjenika predsjednika
	b) donosi opće akte na razini fakulteta na prijedlog predsjednika podružnice
 	c) donosi plan rada podružnice Studentskog zbora
	d) ustrojava povjerenstva na prijedlog predsjednika podružnice 
            e) promiče i štiti ostale interese vezane uz studentsku problematiku

Članak 53.
Predsjedništvo podružnice bira predsjednika podružnice i njegova zamjenika tajnim glasovanjem, sukladno odredbama Poslovnika predsjedništava podružnica.

Članak 54.
Predsjednik: 
	a) saziva i predsjedava sjednicama predsjedništva podružnice
	b) predlaže opće akte na razini fakulteta
	c) predstavlja podružnicu u Skupštini Studentskog zbora
	d) provodi odluke Tijela Studentskog zbora
	e) odlučuje o financijskom poslovanju podružnice

 Članak  55.
U slučaju spriječenosti ili odsutnosti,  predsjednika podružnice zamjenjuje njegov zamjenik.

Članak 56.
Predsjednika podružnice i njegova zamjenika, razješuje Predsjedništvo podružnice natpolovičnom većinom svih članova predsjedništva podružnice tajnim glasovanjem. 

IV. FINANCIRANJE STUDENTSKOG ZBORA     

Članak 57.
Studentski zbor stječe sredstva za obavljanje svoje djelatnosti:
	a) putem  visokog učilišta pri kojemu djeluje Studentski zbor, iz sredstava   
                visokog učilišta ili sredstava  koja se u proračunu Republike Hrvatske 
                osiguravaju za visoko školstvo i znanstveni rad za posebne programe koje 
                predlažu podružnice studentskih zborova
	b) iz prihoda od pokretne i nepokretne imovine
	c) od zaklada, fundacija, fondova i darovnica
	d) iz drugih izvora ako su u skladu sa zadaćama Studentskog zbora
Troškove poslovanja Studentskog zbora i međunarodne suradnje financiraju visoka učilišta iz sredstava koja se u proračunu osiguravaju za financiranje visoke naobrazbe.

Članak 58.
Studentski zbor odgovara za svoje obveze cijelom svojom imovinom u skladu sa Zakonom.

Članak 59.
Sredstva namijenjana podružnicama uplaćuju se na račun fakulteta pri kojima djeluje podružnica, a u skladu s proračunom Studentskog zbora.

Članak 60.
Odluku o raspoređivanju sredstava donosi Predsjedništvo Studentskog zbora.

Članak 61.
Tijela Studentskog zbora Sveučilišta u Zagrebu dužna su namjenski trošiti doznačena sredstva ako su namijenjena programima koji su u skladu sa Zakonom i Statutom.

V. PRIJELAZNE I ZAVRŠNE ODREDBE

Članak 62.
U trenutku stupanja na snagu ovoga Statuta u sastavu Studentskog zbora Sveučilišta u Zagrebu su slijedeće podružnice:

I. TEHNIČKO ZNANSTVENO-NASTAVNO PODRUČJE
1.	Arhitektonski fakultet
2.	Fakultet elektrotehnike i računarstva
3.	Fakultet kemijskog inženjerstva i tehnologije
4.	Fakultet prometnih znanosti
5.	Fakultet strojarstva i brodogradnje
6.	Geodetski fakultet
7.	Geotehnički fakultet
8.	Građevinski fakultet
9.	Grafički fakultet
10.	Metalurški fakultet
11.	Rudarsko-geološko-naftni fakultet
12.	Tekstilno-tehnološki fakultet

II. BIOTEHNIČKO ZNANSTVENO-NASTAVNO PODRUČJE
1.	Agronomski fakultet
2.	Prehrambeno-biotehnološki fakultet
3.	Šumarski fakultet

III. BIOMEDICINSKO ZNANSTVENO-NASTAVNO PODRUČJE
1.	Farmaceutsko-biokemijski fakultet
2.	Medicinski fakultet
3.	Stomatološki fakultet	
4.	Veterinarski fakultet

IV. PRIRODOSLOVNO ZNANSTVENO-NASTAVNO PODRUČJE
1.	Prirodoslovno-matematički fakultet – Prirodoslovni odjeli

V. DRUŠTVENO-HUMANISTIČKO-TEOLOŠKO ZNANSTVENO-NASTAVNO PODRUČJE
1.	Edukacijsko-rehabilitacijski fakultet
2.	Ekonomski fakultet
3.	Fakultet organizacije i informatike
4.	Fakultet političkih znanosti
5.	Filozofski fakultet
6.	Katolički bogoslovni fakultet
7.	Kineziološki fakultet
8.	Hrvatski studiji
9.	Pravni fakultet
10.	Učiteljska akademija

VI. UMJETNIČKO ZNANSTVENO-NASTAVNO PODRUČJE
1.	Akademija dramske umjetnosti
2.	Akademija likovnih umjetnosti
3.	Muzička akademija

VII. PRIDRUŽENI ČLANOVI
1.	Prirodoslovno-matematički fakultet – Matematički odjel 
2.	Filozofski fakultet Družbe Isusove

Članak 63.
Opći akti propisani ovim Statutom donijet će se na način propisan ovim Statutom u roku od tri mjeseca od stupanja na snagu ovoga Statuta.

Članak 64.
Ovaj Statut stupa na snagu nakon dobivene suglasnosti Senata Sveučilišta u Zagrebu danom objave na oglasnoj ploči, kad prestaje vrijediti prethodno donesen Statut.

Broj:                                       				

  PREDSJEDNIK SKUPŠTINE 
    STUDENTSKOG ZBORA
                                                                                      SVEUČILIŠTA U ZAGREBU

Tomislav Madžar 

Potvrđuje se da je Statut objavljen i da je stupio na snagu 

dana___________________ 2003.